Anders Samuelsen (RV), 2004-05-19:
Først og fremmest tak for debatten, selv om den jo på nogle felter former sig som en eller anden form for stepdans på en varm stegepande, ikke mindst fra de borgerlige partiers side, fordi man i bund og grund, går jeg ud fra, har problemer med monopoler.
Hvis man læser forslaget tæt nok, så står der faktisk i punkt 1, at det, vi bl.a. gerne vil have undersøgt, er, om det er juridisk muligt i henhold til dansk lovgivning, EU-retten og anden international lovgivning at liberalisere markedet for sportsspil og afgrænse dette, så Dansk Tipstjeneste kan bevare monopolet på de store lotterispil.
Det er jo her, at op mod 90 pct. af omsætningen ligger, og det vil ikke være den store vanskelighed at gøre det
, eftersom vi ved, at de, der spiller på lotto, altså på de store lotterispil, er en meget konservativ form for spillere.
Det er ikke folk, der spiller over nettet osv.
Det er en bestemt type mennesker, som spiller der, og det vil i hvert fald ikke være særlig vanskeligt at bevare det som en form for monopol. Det, vi har fokus på, er den anden del, sportsspillene, fordi vi allerede kan se i dag, at flere og flere danskere spiller over internettet, ignorerer de fine hensigter, man måtte have fra Folketingets side, om, at de kun skal spille på dansk udbudte spil.
Det tager den nye generation ikke særlig højtideligt.
De har adgang til internettet, og de bruger internettet i vidt omfang, og dermed er der hul i slusen allerede på nuværende tidspunkt.
Vi vil gerne forsøge at forebygge, at det hul vokser sig så stort, fordi vi ikke sætter ind med rettidig omhu,
ellers vil man se en voksende undergravning af muligheden for at støtte det frivillige arbejde i Danmark.
Jeg vil godt sige, at begynde at sammenligne et beslutningsforslag, som blot beder om, at man nedsætter et sagkyndigt udvalg, med en form for urskovsliberalisme, jeg tror det var det begreb, som skatteministeren brugte, synes jeg er ganske voldsomt.
Man kan måske kalde det for en form
for udvalgsliberalisme, men at kalde det urskovsliberalisme er dog ganske, ganske voldsomt.
Ikke mindst når man ser, at et af de begreber, som vi bruger, er en delvis liberalisering af et lille hjørne af et meget stort monopolområde, skal der ikke meget til at forskrække den borgerlige regering, må jeg sige, hvis vi er nået dertil.
Jeg vil også godt sige, at den alliance, som er opstået på det her område, mellem hr. Ole Stavad og skatteministeren burde i sig selv vække en vis form for bekymring, jeg ved ikke hos hvem af de to aktører.
Men til daglig ser vi jo sådan de to kamphaner gå i flæsket på hinanden i den ene sag efter den anden, hvor hr. Ole Stavad - og på en række felter, synes jeg, jo med rette - ryger i flæsket på skatteministeren om skattehuller og andre gode ting og sager.
Her har vi jo også et hul, men her er der lige pludselig
ikke den store højrøstede stemning fra hr. Ole Stavads side.
Det synes jeg egentlig er lidt mærkværdigt, og det kan jo være, fordi der er nogle andre interesser, som man forsøger at tjene her, der ikke rigtig skal frem i lyset.
Jeg synes derfor, at man må sige, at debatten i dag endnu en gang har sat lys på, at vi har en problemstilling her, som de store partier i Folketinget, Venstre og Socialdemokratiet - og de har så også fået De Konservative med på den linje - har valgt at se stort på, at ignorere og at afvente.
Man vil ikke udvise rettidig omhu, man vil ikke sætte ind og forsøge at få stoppet den udhuling, som er
undervejs
Man prøver oven i købet at bilde det frivillige Danmark ind, at den hellige grav er vel forvaret.
Vi forsøger så at råbe ulven kommer ud fra den overbevisning, at der er en ulv på vej, i hvert fald kan man se, at ulven er sluppet ud af buret.
Der er hul i hegnet, og det er det, vi gerne vil forsøge at sætte ind over for ved bare at bede om, at et folketingsflertal pålægger regeringen at nedsætte et udvalg, som kan kigge på, om vi kunne gøre det her anderledes.
Det kan vi ikke få opbakning til, det vil vi beklage, og vi må jo så se, hvad der sker.
En ting er i hvert fald helt sikker: Det Radikale Venstre kan, hvis det her bryder sammen på et tidspunkt, med god samvittighed sige, at vi faktisk forsøgte at få folketingsflertallet til at udvise rettidig omhu, men der var nogle, som hellere ville lukke øjnene og holde sig for ørerne og så køre videre med monopolet, og det var bl.a. det borgerlige Danmark, der stod i spidsen for det.